Diari Oficial de la Generalitat Valenciana


Sumari del DOGV 9801, del 04-03-2024 (2024/1855)

RESOLUCIÓ de 25 de febrer de 2024, del conseller de Sanitat, per la qual s'aprova el calendari de vacunació sistemàtica infantil de la Comunitat Valenciana.
------------------------------------------------------------------------------------------------------------------------------------------------------------

### Dades del document

Número de DOGV
:   9801

Data del DOGV
:   04-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1855


Data del document
:   25-02-2024

Organisme emissor
:   Conselleria de Sanitat

Tipus de document
:   Resolució

Anàlisi jurídica

RESOLUCIÓ de 25 de febrer de 2024, del conseller de Sanitat, per la qual s'aprova el calendari de vacunació sistemàtica infantil de la Comunitat Valenciana. [2024/1855]  
La Resolució de la Conselleria de Sanitat d'11 d'octubre de 2023, va incorporar en el calendari de vacunació infantil de la Comunitat Valenciana la vacunació sistemàtica davant de la grip en xiquets i xiquetes i es va regular la immunització davant del virus respiratori sincicial per a la temporada 2023-24.  
La Comissió de Salut Pública, el 15 de febrer de 2024 va acordar l'aprovació del «Calendari comú de vacunacions i immunitzacions al llarg de tota la vida». Calendari recomanat per a 2024. En este calendari s'arreplegava la recomanació d'incloure la vacuna davant del rotavirus en la població infantil a partir de les 6 setmanes de vida, adequant la pauta a l'indicat en la fitxa tècnica de les vacunes utilitzades.  
  
La infecció pel rotavirus és una de les causes més freqüents de gastroenteritis, especialment en la infància, i podrà ser la causa de deshidratació greu en els més xicotets i xicotetes. Actualment hi ha disponibles vacunes que han demostrat seguretat i eficàcia en la prevenció d'esta infecció.  
Per les raons anteriors es considera oportú aprovar un nou calendari de vacunacions sistemàtiques infantils de la Comunitat Valenciana per a adaptar-lo a les últimes recomanacions aprovades per la Comissió de Salut Pública.  
Per tant, de conformitat amb el Decret 135/2023, de 10 d'agost, del Consell, pel qual s'aprova el reglament orgànic i funcional de la Conselleria de Sanitat, resolc:  
  
Primer. Objecte  
Establir el calendari de vacunació sistemàtica infantil de la Comunitat Valenciana.  
  
Segon. Vacunes incorporades  
S'incorpora al calendari de vacunació sistemàtica en la infància la vacuna davant del rotavirus per a tots els nascuts a partir de l'1 de gener de 2024.  
Com en la resta de les vacunes, la vacunació davant del rotavirus s'oferirà als xiquets i xiquetes seguint les recomanacions que establisca la direcció general amb competències en matèria de salut pública.  
  
  
Tercer. Calendari de vacunació  
Les vacunes incloses en el calendari, així com les dosis i edats òptimes en les quals es deuen administrar són les que apareixen en l'annex.  
  
  
Quart. Consideracions generals de la vacunació infantil  
1. Aquells xiquets i xiquetes que presenten un calendari incomplet de vacunació en relació amb l'establit per les autoritats sanitàries hauran d'adequar este calendari a les recomanacions oficials.  
2. Els xiquets i xiquetes empadronats en la Comunitat Valenciana hauran de vacunar-se d'acord amb els criteris establits per la direcció general amb competències en matèria de salut pública.  
3. Els xiquets i xiquetes amb factors de risc específics es vacunaran seguint les recomanacions que s'establisca en cada cas per part de la direcció general amb competències en matèria de salut pública.  
4. Igualment els xiquets i xiquetes empadronats en la Comunitat Valenciana que realitzen viatges a l'estranger hauran de vacunar-se amb aquelles vacunes indicades en cada cas per a la protecció dels riscos relacionats amb el viatge.  
5. S'aprofitarà qualsevol contacte amb els servicis sanitaris especialment els establits en el programa de salut del xiquet o xiqueta, per a revisar i actualitzar els calendaris vacunals de cada xiquet o xiqueta.  
  
Quint. Prescripció, administració i registre de les vacunes  
1. Les vacunes incloses en el calendari de vacunació sistemàtica infantil sempre que s'administren seguint els criteris establits en este, no requeriran la prescripció individualitzada per personal facultatiu. En qualsevol cas, sempre es tindran en compte les contraindicacions o precaucions en l'administració de les diferents vacunes i les establides per les autoritats sanitàries.  
2. Les vacunes incloses en el calendari de vacunació sistemàtica infantil, així com aquelles que s'establisquen en els programes de vacunació específics, s'administraran de manera gratuïta, sense perjuí de la possible reclamació del pagament quan existisquen tercers obligats a això, en tots els punts de vacunació o unitats establides per la conselleria amb competències en matèria de sanitat i han de ser registrades en el Sistema d'Informació Vacunal (SIV) de la Comunitat Valenciana.  
  
3. Els centres no dependents de la Conselleria de Sanitat reconeguts com a centres de vacunació hauran de seguir el calendari de vacunacions sistemàtiques infantil i els protocols de conservació i registre de les vacunes administrades.  
  
Sext. Estratègies de vacunació  
La direcció general amb competències en matèria de salut pública establirà les estratègies oportunes per a garantir la protecció adequada d'aquelles cohorts de població que es vegen afectades pels canvis en el calendari de vacunació, així com aquelles que siguen necessàries per a aconseguir les millors cobertures possibles per a cada vacuna.  
  
Sèptim. Eficàcia  
La present resolució adquirirà eficàcia el dia de la seua publicació en el Diari Oficial de la Generalitat Valenciana, a partir d'eixa data queda sense efectes la Resolució d'11 d'octubre de 2023, de la Conselleria de Sanitat, per la qual es modifica el calendari de vacunació i immunització sistemàtica infantil de la Comunitat Valenciana.  
  
València, 25 de febrer de 2024.- El conseller de Sanitat: Marciano Gómez Gómez.